Ti Timek ni PLJ
“Kas maysa nga adviser, dapat naammuak nga inawisda ni Bulong. Ti ammok ket ni apo (Armando) Galimba ti speaker ken induction officer,” kuna man ni PLJ.
Ket nakudkodko la ket ngarud ti di met nagatel a teltelko. Naa, ta sabali daytoyen a, kunak iti bagik. Twist (ending) ti naimbag a damag?
“Diak ammo a ni Bulong, ti induction officer, Jimmy...” kuna latta ni PLJ.
“Dida imbaga kenka, a ni DSB ti induction officer?” Ket ngimmato pay ti kidayko.
“Saan...!”
Nagwerret ti panunotko sa naisab-it iti tangatang: pundador ken adviser ngem di napakaamuan no asino ti induction officer ken speaker, idinto ta naawis nga agsapata a kas adviser? Ket ti naawis nga induction officer ken speaker ket ti “kalabanna?”
“Either (Armando) Galimba or Prescy Supnet (ni Chancellor Macansantos ti kayatna a sawen) ti UP Baguio ti maawis,” panangilawlawag ni PLJ.
“Ket no naglamanokayo ken nagsaokayo met a dua ken ni DSB, saan aya? Isu dayta ti impostek iti blogko!” imbalesko met a.
“Wen, addakami idiayen. Makaliklikak pay ngarud? Ken maysa, saanko met a kayat a panawan ni Galimba ta adda met ti nagkaduaanmi...”
Iti panunotko, wen, nagkadua da PLJ ken Galimba iti gunglo dagiti Regional Executive Director: Galimba iti DTI idinto ta PIA ken PLJ.
“Kas kameng ti media, insuratko laeng ti nakitak, nasaksiak ken nagtaud iti credible sources, Mang Peter...” Impettengko met.
“Nakilamano ken nakiinnarakup. Nakipagsapata met idi pagsapataek dagiti opisial ti GB. Nagsaritada met ken ni Manangmo,” kuna pay ni DSB.
“Wen, ammok dayta, Jimmy...”
“Ket ania ngarud ti kayatmo a mapasamak?”
“Mailawlawag met ti biangko, in fairness kadagiti kakaduak...”
“OK, manong...! Karbengam dayta...” Ta rumbeng laeng a maamuan ti biang ti naseknan, saan? Nalpas ti saritaan. Ket pinampanunotko ti situasion.
“Ti kunam frame-up ti napasamak?” inteksko ta makaellekak a nagsapata ni PLJ iti “kalabanna?”
“Kayat ni Zaldy (ti presidente ti GB) ti agapolohia iti personal kaniak, ngem, di natuloy...”
Kasta aya? Ehemn...
Iti kabigatanna, (ita nga agsapa) nagteks ni PLJ a nangibagaanna a naglusulosen a kas adviser ti Gumil Benguet.
Daytoy ngarud ti biang ni PLJ a nasken met a maammuan ti amin.
Agtudtudo kadaydi a sumipnget idi nagteks ni apo Pedrito Sanidad a kunana a madama ti induction ti GB. Saanak a kameng ti GB. Ti gumgumil ket saan a priority kaniak iti agdama gapu iti adu unay a pakakumikomak. Isu a diak nga interesado iti padamagna, a kas iti diak interesado iti naynay nga awis ni PLJ ti reorganisasion ti GB.
“Adda ditoy ni Diony Bulong, adda met ni Peter...!” kuna manen ni Pedrito.
Ania nagsarak da DSB ken PLJ? Nasukit ti essemko nga umatendar. Ta ammok met ti iruprupir ni PLJ ken ti takder ni DSB. Nagdardarasak a napan iti Patria de Baguio. Kayatko a paneknekan ti amin. Nagdamagak kadagiti nasangpetak no ania ti reaksion da DSB ken PLJ.
“Naglamanoda met.” Kuna ni Pedrito. Kuna pay ti presidente ti GB ken dagiti dadduma pay a kinissiimak nga adda iti tallaong.
“Wen, nagsaritakami,” kuna met ni DSB idi inasitgak iti tugawna.
Nagtuloy latta ti panaglikos ti ungot ti naimas a basi ket nagtultuloy met latta ti panagobserbarko. Naragsak ni DSB a nakisarsarita ken nagunnoy iti itutulongko iti proyekto ti NCCA Cordillera, ta isuna ti coordinator ti Northern Luzon. Nabuyak met ti isem ni PLJ iti tugawna. Naisem latta met ti secretary ti GF a ni Djuna Alcantara idi nagtungtongkami. Uray ti Bucaneg Awardee a ni Ed Angco ket naisem latta met iti tugawna. Ti sibubukel a tallaong ken naragsak. Awan ti asuk a nasay-opko.
Kas agiwarwarnak, insuratko dagiti nakitak ken dagiti nagtaud iti credible sources. No ania ti nasaksiak kadayta nga induction.
Respetarek met ti asinoman a mangiyebkas ti biangna.
Ket nasayaat ta nagtimek ni PLJ tapno maammuan met ti biangna, a dina gayam ammo iti panagsarakda ken DSB kadayta nga induction uray pay no isu ti pundador ken adviser ti GB, ken tapno maamuan a saanna nga insuko ti iruprupirna a kalintegan. Ulitentayo a, dina insuko ti iruprupirna a kalintegan.
Dagiti naiposte kadaytoy a blog ket awan ti intensionna a mangyabayab ti “naingel” pay laeng nga asuk ti mapupuoran a lamen ti garami iti bangkag ni mannurat no di ket naibisik laeng dagiti pudno a pasamak.
Ket ipinalmin: ti isem dagiti dua a panglakayen ti ingpen ti komunidad dagiti mannurat a rigis ti napirpir a bandera. Kadakami, agpada da DSB ken PLJ a napateg ta isuda ti nangibin ti plumami sipud pay idi naipasngay ti GB idi 1985. Dimi anaken ti nangisit nga ulep nga umappayaw iti tangatang lalo no tudo ti itinnagna. Essemanmi ketdi ti naraniag nga agsapa tapno nawayakami nga agtignay nga awan ti laplapayaganmi. Iti ababa a pannao, dimi a kayat a paganninawan ti rikkirikki a sarming...
Ngaruden...!
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn